b'\n_START_ARTICLE_\nMicroclim\xc4\x83\n_START_PARAGRAPH_\nMicroclim\xc4\x83 (sau microclimat) se nume\xc8\x99te clima unui teritoriu pu\xc8\x9bin \xc3\xaentins, ca de exemplu un c\xc3\xa2mp cultivat, panta unui deal, liziera unei p\xc4\x83duri, malul unui lac etc. Diferen\xc8\x9bierile microclimatice depind \xc3\xaen primul r\xc3\xa2nd de influen\xc8\x9ba neomogen\xc4\x83 a suprafe\xc8\x9bei subiacente \xc8\x99i de aceea ele se produc \xc3\xaen straturile inferioare de aer, de l\xc3\xa2ng\xc4\x83 sol._NEWLINE_Microclima se caracterizeaz\xc4\x83 prin parametrii fizici ai aerului (temperatur\xc4\x83, umiditate, vitez\xc4\x83 de mi\xc8\x99care, presiune atmosferic\xc4\x83 \xc8\x99i energie radiant\xc4\x83). Microclima din straturile de aer de la suprafa\xc8\x9ba terestr\xc4\x83 este condi\xc8\x9bionat\xc4\x83 de varia\xc8\x9biile de \xc3\xaenc\xc4\x83lzire, r\xc4\x83cire, umezire \xc8\x99i uscare \xc3\xaen microzone \xc8\x99i depinde de relieful terenului, tipul de sol, vegeta\xc8\x9bie \xc8\x99.a. fiind specific\xc4\x83 a unor por\xc8\x9biuni distincte dintr-un land\xc8\x99aft geografic._NEWLINE_Microclimatul se mai poate defini astfel: condi\xc8\x9bii atmosferice particulare ce caracterizeaz\xc4\x83 o zon\xc4\x83 restr\xc3\xa2ns\xc4\x83.'